เลื่อนคลอดเกณฑ์กองทุนอินฟราสตรักเจอร์
ก.ล.ต. ยอมรับเกณฑ์กองทุนอินฟราสตรักเจอร์คลอดไม่ทัน มิ.ย. คาดเลื่อนออกไปอีก 2-3 เดือน
13 พ.ค. 2553

ก.ล.ต. ยอมรับเกณฑ์กองทุนอินฟราสตรักเจอร์คลอดไม่ทัน มิ.ย. คาดเลื่อนออกไปอีก 2-3 เดือน
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวยอมรับว่า การร่างกฎเกณฑ์การจัดตั้งกองทุนกองทุนรวมโครงสร้างพื้นฐาน (อินฟราสตรักเจอร์ฟันด์) จะต้องเลื่อนออกไปประมาณ 2-3 เดือน จากกำหนดเดิมที่กำหนดไว้ว่าจะแล้วเสร็จในเดือน มิ.ย. นี้  “ตอนนี้ทุกอย่างยังดำเนินงานไปอย่างต่อเนื่อง และเราจะพยายามรักษากำหนดการต่างๆ ให้อยู่ในกรอบเวลา โดยทำงานคู่ขนานไปกับภาครัฐ และเลื่อนออกไปช้าที่สุดก็คงไม่เกิน 1 ไตรมาส” นายประเวช กล่าว ขณะที่ความจำเป็นในการเร่งออกหลักเกณฑ์จัดตั้งกองทุนขึ้นอยู่กับความต้องการของสำนักงานคณะกรรมการนโยบายรัฐวิสาหกิจ (สคร.) ซึ่งเป็นหน่วยงานที่ผลักดันเรื่องนี้ รวมถึงความต้องการของผู้ลงทุนเองด้วย เพราะหากมีหลักเกณฑ์ออกมาแล้วไม่มีการจัดตั้งกองทุนก็ไม่มีประโยชน์  สำหรับเนื้อหาของกฎเกณฑ์ในการจัดตั้งกองทุน มีการเปิดรับฟังความคิดเห็นไปแล้ว และได้ข้อสรุปในเบื้องต้นมาพอสมควรแล้ว ไม่ว่าจะเป็น ขนาดกองทุนขึ้นต่ำ 5,000 ล้านบาท การกำหนดสัดส่วนลงทุนในโครงการที่ยังสร้างไม่เสร็จ (Greenfield Project) และโครงการที่สร้างเสร็จแล้ว (Brownfield Project) แต่เรื่องภาษีที่จะเข้ามาเกี่ยวข้องยังไม่ได้ข้อสรุป